Reinkarnacija
Reinkarnacija, ponovno rođenje, transmigracija, ili u drevnim grčkim nadahnutim tekstovima metempsihoza, jest filozofski ili religijski koncept da nefizička suština živog bića započinje novi život u drugom fizičkom obliku ili tijelu nakon biološke smrti. U većini vjerovanja koja uključuju reinkarnaciju, duša ljudskog bića je besmrtna i ne raspršuje se nakon što je fizičko tijelo nestalo. Nakon smrti, duša se samo transmigrira u novorođenče ili životinju kako bi nastavila svoju besmrtnost. Termin transmigracija označava prelazak duše iz jednog tijela u drugo nakon smrti. Reinkarnacija (punarjanma) je centralno načelo indijskih religija kao što su hinduizam, budizam, jainizam i sikizam; iako postoje hinduističke grupe koje ne vjeruju u reinkarnaciju, te umjesto toga vjeruju u zagrobni život. U različitim oblicima, pojavljuje se kao ezoterično vjerovanje u mnogim strujama judaizma, određenim paganskim religijama uključujući Wicca, te nekim vjerovanjima autohtonih naroda Amerike i autohtonih Australaca (iako većina vjeruje u zagrobni ili duhovni svijet ). Vjerovanje u ponovno rođenje ili migraciju duše (metempsihoza) izrazile su određene starogrčke historijske ličnosti, kao što su Pitagora, Sokrat i Platon. Iako većina denominacija unutar kršćanstva i islama ne vjeruje da se pojedinci reinkarniraju, određene grupe unutar ovih religija upućuju na reinkarnaciju; ove grupe uključuju glavne historijske i savremene sljedbenike Katara, Alavita, Druza i Rozenkrojcera. Historijski odnosi između ovih sekti i vjerovanja o reinkarnaciji koja su bila karakteristična za neoplatonizam, orfizam, hermetizam, manihenstvo i gnosticizam rimskog doba, kao i indijske religije, predmet su naučnih istraživanja. Posljednjih decenija, mnogi Evropljani i amerikanci razvili su interesovanje za reinkarnaciju.